«Нурым» и зи чэзу къыдэкIыгъуэхэр
«Нур» журналым и 5-нэ, 6-нэ къыдэкIыгъуэхэр дунейм къытехьащ.
Етхуанэ къыдэкIыгъуэр къызэIуех накъыгъэм и 9 махуэшхуэр зэрагъэлъапIэм теухуа сурэтхэмкIэ. АдэкIэ фыкъыщеджэнщ КIуантIэ Iэзид итха «Анэм и псалъэ» рассказым. Ар теухуащ япэ дыдэу еджапIэм кIуэ щIалэ цIыкIум и гурыгъу-гурыщIэхэм.
Сабий усакIуэ цIэрыIуэ Маршак Самуил адыгэ хъыбарыжьыр лъабжьэ хуищIри итхауэ щытащ «ЗэгъунэгъуитI» усэр. Ар тетщ мы къыдэкIыгъуэм, адыгэбзэкIэ Уэрэзей Афлик зэридзэкIауэ. «Си унафэм къедэIуэнукъым» (шэшэн) , «ТхьэкIумэкIыхьымрэ шылъэгумрэ» (ингуш) таурыхъхэр итщ журналым, Къэрмокъуэ Хьэмид адыгэбзэкIэ зэридзэкIауэ.
АдэкIэ фыкъыщеджэнщ Таз ФатIимэ, Мэз Iэниуар сымэ цIыкIухэм папщIэ ятха усэхэм.
ЩакIуэ шынэкъэрабгъэм теухуащ Нэгъуей Беслъэн итха «ЩэкIуэгъуэ мазэм» гушыIэ рассказыр.
Гъуазджэ щIэныгъэхэмкIэ доктор, профессор Мэлбахъуэ Борис «Дыщэрыдэхэр» тхыгъэм щытопсэлъыхь адыгэхэм ижь-ижьыж лъандэрэ къадекIуэкI гъэдэхэн-гъэщIэрэщIэн IэщIагъэм.
«Нурым» къыхуатх» Iыхьэм тетщ Нартан къуажэм дэт 2-нэ курыт еджапIэм щылажьэ экологие кружокым теухуауэ абы и унафэщI ПащIэ Инетэ итха тхыгъэ кIэщIыр, журналым и щIэджыкIакIуэхэу Шорэ Дисанэ, Думэн Темырлан сымэ унагъуэ псэущхьэхэм траухуа я тхыгъэ цIыкIухэр.
Жыласэ Заурбэч и «Пелуан ныбжьыщIэ» тхыгъэм щыдегъэцIыху Урысей Федерацэм атлетикэ хьэлъэмкIэ и ныбжьыщIэ командэ къыхэхам хагъэхьа, Iуащхьэмахуэ районым физическэ щэнхабзэмрэ спортымкIэ олимп джэгухэм хэтыфынухэр щагъэхьэзыр IуэхущIапIэм и гъэсэн Тэмазэ Мурат.
А напэкIуэцI дыдэм «ЗэгъащIэ» псалъащхьэм щIэту фыкъыщеджэнщ «Псалъэ пэжхэм».
МафIэсым зыщыхъумэным теухуа напэкIуэцIым укъыхуреджэ мафIэм хуэсакъын зэрыхуейм, абы удэджэгу зэрымыхъунум.
АдэкIэ ит псалъэзэблэдзыр нэхъ зытегъэщIар «Лъ» хьэрфырщ.
Мы къыдэкIыгъуэм «Нурым» и гъуджэм къощ адыгэ макъамэ зэрызэхихыу къэфэну къытехьэ, илъэситI зи ныбжь НакIэ Дамир, къэфэным хуэIэзэ, Налшык дэт 14-нэ гимназием щеджэ, 2011 гъэм къэфакIуэхэм я фестивалу Москва щрагъэкIуэкIам Гран-при къыщызыхьа, илъэс 12 зи ныбжь Бэкъей Лионеллэ сымэ я сурэтхэр.
Еханэ къыдэкIыгъуэр къызэIуех «Сабийхэр хъумэным и дунейпсо махуэм» ехьэлIауэ Алъкъащ Аминэ итха «Лэгъупыкъу» сабий санаторэр» тхыгъэмкIэ. Сирием къикIыжри Хэкум адыгэ унагъуэ куэдым къагъэзэжащ. Абыхэм сабийуэ ящIыгъури мащIэкъым. Абыхэм пIалъэкIэ я псэупIэ хъуащ Налшык дэт «Лэгъупыкъу» сабий санаторэр. Ахэрщ тхыгъэмрэ абы щIыгъу сурэтхэмрэ нэхъыбэу зытепсэлъыхьыр.
КъыкIэлъыкIуэ напэкIуэцIыр теухуащ тхакIуэ, усакIуэ Елгъэр Кашиф иджыблагъэ «Къэбэрдей-Балъкъэр Республикэм и цIыхубэ тхакIуэ» цIэ лъапIэр къызэрыфIащам икIи Елгъэрым сабийхэм яхуитха усэхэм щыщхэр тредзэ.
АдэкIэ фыкъыщеджэнщ ХьэхъупащIэ Амырхъан къиIуэтэжауэ щыта «ЛIыжь нэфым и хъыбарым».
«ЩIэблэщIэ» Iыхьэм тетщ нэхъыфIу еджэ ныбжьыщIэ цIыкIухэм я сурэтхэмрэ ахэр дэзыгъэцIыху тхыгъэ кIэщIхэмрэ.
«Хъыбар кIэщIхэр» Iыхьэм традза «Гуэгушыр ныбжьэгъу зыхуэхъуар», «Жумэрэным къигъэшынащ» рассказ цIыкIухэр Мыз Ахьмэд и IэдакъэщIэкIщ.
АдэкIэ тетщ Хьэту Пётр и сабий усэхэр.
Сабий творчествэмкIэ республикэ унэм зи школ кIуэгъуэ мыхъуа цIыкIухэр еджапIэм зэрыщIэтIысхьэнум зэрыщыхуагъэхьэзырым щыгъуазэ фищIынщ ТекIужь Заретэ и тхыгъэм.
«Ди хабзэхэм я къежьэкIэр» Iыхьэм фыкъыщеджэнщ КъардэнгъущI Зырамыку итхыжа хъыбархэм.
«Жаншэрхъ» Iыхьэм Жыласэ Заур трыригъэдза «Кавказ Ищхъэрэм щытепщэхэр» тхыгъэр топсэлъыхь каратэмкIэ ди республикэм зыщызыгъасэ ныбжьыщIэхэм я ехъулIэныгъэхэм.
АдэкIэ итщ псалъэзэблэдз, адыгэ псалъэжьым траухуа «Къеджэ псалъэжьым» жыхуиIэр.
«Адыгэ фащэм сабийр егъэдахэ» псалъащхьэм щIэту къытрадзащ адыгэ фащэкIэ хуэпа хъыджэбз цIыкIухэм я сурэтхэр.
Абзуан Пщымахуэ.
